Anjing harimau bintang Catahoula

Anjing harimau bintang Catahoula ialah satu baka anjing Amerika yang dinamai sempena Catahoula Parish, Louisiana. Ia menjadi anjing negeri Louisiana pada tahun 1979. Ia diiktiraf oleh United Kennel Club atas nama Louisiana Catahoula Leopard Dog ("anjing harimau bintang Catahoula Louisiana"), manakala Khidmat Ternakan Asasi American Kennel Club memanggilnya Catahoula Leopard Dog ("anjing harimau bintang Catahoula"). Kedua-dua pejabat pendaftaran telah menetapkan baka itu dengan sebutan gembala, walaupun ia secara tradisional telah digunakan dalam pemburuan babi hutan.

Sejarah
Zuriat anjing harimau bintang Catahoula bermula pada pertengahan tahun 1700-an, apabila para peneroka Perancis membiakbakakan anjing tempatan secara bersilang dengan anjing gembala Beauce.

Pada 9 Julai 1979, sempena pengiktirafan kepentingan bersejarah Catahoula cur kepada negeri Louisiana, Gabenor Edwin Edwards menandatangani Rang Undang-undang Dewan #75, lalu secara rasmi menamakan anjing harimau bintang Catahoula Louisiana sebagai anjing negeri. Pada 1 Januari 1995, anjing harimau bintang Catahoula Louisiana diiktiraf oleh United Kennel Club. Pada tahun 1996, AKC menambahkan anjing harimau bintang Catahoula ke dalam Khidmat Ternakan Asasi mereka.

Penampilan
Walaupun ciri fizikal berbeza-beza, anjing harimau bintang Catahoula biasanya merupakan anjing berotot dengan tubuh berbentuk segi empat tepat. Ia cenderung untuk mempunyai kepala besar dengan telinga labuh dan muncung kuat dan sedikit menirus. Ia cenderung untuk mempunyai leher berotot tebal dan ekor panjang melengkung. Ia terdapat denagn pelbagai warna dan mempunyai bulu sederhana/pendek.

Anjing harimau bintang Catahoula terdapat dengan pelbagai warna, termasuk merle biru, merle merah, brindle, dan warna-warna padu. Selalunya, anjing harimau bintang Catahoula berlapis bulu padu mempunyai percikan kecil daripada warna-warna lain seperti putih pada muka, tungkai, atau dada. Lapis bulu mirip harimau bintang pada kebanyakan anjing harimau bintang Catahoula ialah hasil daripada gen merle. Gen merle biasanya tidak menjejaskan keseluruhan lapis bulu anjing, tetapi mencairkan warna hanya di kawasan yang menunjukkan ciri gen itu secara rawak. Warna-warna lebih pekat lebih diutamakan; lapis bulu yang kebanyakannya putih tidak digalakkan. Memandangkan anjing harimau bintang Catahoula ialah anjing pekerja, warna lapis bulu bukan pertimbangan utama.

Anjing harimau bintang Catahoula mempunyai lapis bulu tunggal pendek licin atau lapis bulu sederhana kasar. Baka ini mungkin mempunyai sebarang warna mata atau gabungan warna, termasuk biru, perang, hijau, atau ambar.

Kerja
Anjing harimau bintang Catahoula pada mulanya digunakan untuk perburuan. Orang asli Amerika cenderung untuk menggunakan anjing ini untuk pemburuan haiwan besar. Peneroka Eropah menggunakan anjing ini untuk perburuan dan penggembalaan haiwan ternakan. Peneroka Orang Kulit Putih pertama di Louisiana dipercayai menggunakan anjing ini untuk memburu babi jalang di paya di Louisiana.

Anjing harimau bintang Catahoula digunakan sebagai anjing meraung (bay dog), anjing treeing, dan untuk pemburuan pelbagai buruan liar, termasuk buruan kecil, seperti rakun dan tupai, serta buruan besar, seperti rusa, singa gunung, dan beruang. Ia juga digunakan untuk penjejakan bau buruan dan sebagai anjing pencarian dan penyelamatan.

Anjing harimau bintang Catahoula mempunyai naluri penggembalaan semula jadi dan cara unik untuk mengerjakan kawanan ternakan. AKC memerihalkannya sebagai pewujudan "pagar anjing" di sekeliling kawanan ternakan yang membolehkan tuan anjing mengerjakan kawanan ternakan di dalam gelanggang itu. Kebolehan penggembalaan dan naluri kerja semula jadi merupakan keutamaan tertinggi bagi para pembiak baka anjing harimau bintang Catahoula, lebih daripada penampilan anjing. Naluri dan kebolehlatihan penggembalaan dapat diukur dalam ujian penggembalaan tanpa persaingan. Anjing harimau bintang Catahoula yang menunjukkan naluri penggembalaan asasi dapat dilatih untuk bertanding dalam ujian anjing lembu/babi.

Catatan

Rujukan

Pautan luar




Harimau Bintang Catahoula, Anjing
Harimau Bintang Catahoula, Anjing
Harimau Bintang Catahoula, Anjing
Harimau Bintang Catahoula, Anjing
Harimau Bintang Catahoula, Anjing
Kategori:Catahoula Parish, Louisiana
Kategori:Lambang Louisiana